
Szénüveg nedvesíthetősége bárium tartalmú sókeverékek által

Munkám során, melyet a Bay Zoltán Alkalmazott Kutatási Közhasznú Nonprofit Kft. Nanoanyagok Osztályán végeztem, korábbi kutatómunkámat folytatva a sóolvadék/szénüveg rendszert vizsgáltam. Kísérleteimet hevítő mikroszkóp segítségével végeztem. Ennek segítségével a szilárd felületen megolvasztott, és a határfelületi energiáknak megfelelő cseppalakot felvett só sziluettjét fényképeztem. A sóolvadék sziluettjét felhasználva, szoftver segítségével határoztam meg a nedvesítés mértékét jellemző peremszöget.
Munkámhoz szubsztrátként szénüveg lapkát használtam, hogy az esetlegesen bekövetkező penetrációt elkerüljem. Sóolvadékként pedig bárium tartalmú, bárium-szulfátból (BaSO4) és nátrium-kloridból (NaCl) álló keveréket használtam.
Célom az volt, hogy meghatározzam, hogyan változik a karbon nedvesíthetősége, a sókeverék összetételének, báriumtartalmának függvényében.



